**Rauta-aika** on vuonna 1982 Yle TV2:lle valmistunut neliosainen draamaelokuva.

Kalevalaan perustuvassa, voimakkaasti Paavo Haavikon käsikirjoituksen runollisen poljennon kuljettamassa tarinassa Väinö, Ilmari ja Lemminki liikkuvat toden ja unen rajamailla. He hakevat itselleen naista, käyvät sotaa Pohjolan väen kanssa ja pohtivat elämän suuria kysymyksiä – suhdettaan elämään, rakkauteen ja kuolemaan. Aulis Sallisen polveileva ja mystinen musiikki luo elokuvaan voimakkaan tunnelman. Suuraiheen, ohjaaja Kalle Holmbergin teatterimaisen asetelmallisuuden ja siihenastisen suomalaisen elokuvahistorian suurimman tuotannon tuloksena syntyi oman aikansa kohuteos. Voi sanoa, että *Rauta-aika* kokosi yhteen suomalaisen kulttuurielämän keskeisimpiä tekijöitä tavalla, joka ei olisi myöhemmin ollut mahdollinen. Projekti kesti neljä vuotta ja siihen rakennettiin mm. Kalevalan kylä Koitereen rannalle ja Pohjola Hämeenkyrön Pinsiöön. Kuvauksia tehtiin myös Kouvolan ympäristössä ja Fennada-studiolla Helsingin Kulosaaressa. *Rauta-aika* edustaakin suomalaisessa kulttuurielämässä tietyn vaiheen päätöstä. Kansallisten aiheiden aika meni ohi tultaessa 1980-luvun nousukauteen. Yleisradio lopetti hiljalleen elokuvatuotannon ja tv-tuotannot siirtyivät suurelta osilta yksityisille toimijoille, taloudelliseen kannattavuuteen perustuvaksi.

Elokuvasarjan ohjasi Kalle Holmberg ja käsikirjoitti kirjailija Paavo Haavikko. Musiikin sävelsi Aulis Sallinen. Yleisradion puolelta tuotannon kuvauksesta vastasi Timo Kapanen, lavastuksesta Ensio Suominen ja valtavista järjestelyistä Raimo Mikkola. *Rauta-aika* oli valmistuessaan suomalaisen televisiodraaman suurin hanke. Se on esitetty noin 20 maassa; se on Ylen kautta aikojen parhaiten ulkomaille myynyt draamasarja.

*Rauta-aikaan* suunniteltu Kullervon tarinan osuus jäi kuvaamatta näyttelijälakon vuoksi.

Palkinnot
---------

Sarja sai vuonna 1982 Telvis-palkinnon ja Jussi-palkinnon parhaasta lavastuksesta, ja sen kolmas osa palkittiin vuonna 1983 Prix Italia -draamapalkinnolla.

Päähenkilöt
-----------

Luettelossa roolihahmo sarjassa ja vastine Kalevalassa

|  |  |  |
| --- | --- | --- |
|   Kalevi Kahra   | … |   Väinö - Väinämöinen
  |
|   Vesa-Matti Loiri   | … |   Ilmari - Ilmarinen
  |
|   Sara Paavolainen   | … |   Aino - Aino
  |
|   Kari Heiskanen   | … |   Jouko - Joukahainen
  |
|   Mikko Niskanen   | … |   Tiera - Tiera
  |
|   Eija Pokkinen   | … |   Joukon äiti
  |
|   Pirkko-Liisa Tikka   | … |   Kultanainen
  |
|   Tom Wentzel   | … |   Lemminki - Lemminkäinen
  |
|   Kristiina Halkola   | … |   Pohjolan emäntä - Pohjolan emäntä eli Louhi
  |
|   Lena Meriläinen   | … |   Pohjolan tytär - Pohjolan tytär
  |
|   Esko Salminen   | … |   Pohjolan isäntä - Pohjolan isäntä
  |
|   Soli Labbart   | … |   Lemmingin äiti - Lemminkäisen äiti
  |

Tekijät
-------

* Pyrotekniikka: Erkki Hiltunen

Lähteet
-------

1. ↑  *Rauta-aika* Elonetissä. viitattu 7.7.2019
2. ↑  Kalle Holmberg: *Rauta-aika; YLE Q Kuvitettu kuvaputki 20 (DVD:n oheisdokumentti)*  (*Rauta-aika*). Suomi,  2008.
3. ↑  Haavikko, Paavo: *Muistelmat vuosilta 1931–1995*, s. 341. Art House, 2013.
4. ↑  TV2 Teatterin palkitut ohjelmat (Arkistoitu – Internet Archive). Yle Vintti. Viitattu 15.7.2017.

Aiheesta muualla
----------------

* Rauta-aika, katsottavissa pysyvästi Ylen Areenassa
* Rauta-aika kiisti kuvittavansa Kalevalaa, Yle.fi. 13.12.2007, päivitetty 19.6.2019
* Rauta-ajan raportti. Ylen Elävä arkisto. 10.7.2007, päivitetty 11.6.2019
* Kalle Holmberg omin sanoin Rauta-ajasta 1982.
* Jussi Ahlroth: Rauta-aika oli tv-teatterin joutsenlaulu. Helsingin Sanomat 28.2.2008 (Archive.org)
* Intenetix: Paavo Haavikko (Archive.org)
* Kalevalan kulttuurihistoria: Rauta-aika (Arkistoitu – Internet Archive)